Ваҡыт үтә торҙо. Барый малай тураһында ҡатынына бер һүҙ әйтмәне. Ҡатыны Барыйҙың кем малайы икәнен белгәнен үҙе лә самалай ине. Ул уға нимә тип ғәйеп ташлай ала инде? Ниңә йөрөнөң, ниңә хыянат иттең, ниңә унан бала таптың типме? Иҫәрлек. Барый уның ғәфү үтенерен, шунан үҙе белгәнде һөйләп биререн дә белә. Йәки өндәшмәй генә иларға керешәсәк. Алдашырға, аҡланырға маташыуы ла ихтимал. Бәлки, ҡайтҡан көнө үк ярырға кәрәк булғандыр. Хәйер, унан ни фәтеүә? Эш ҡылынған, уны хәҙер үҙгәртерлек, кире ҡайтарырлыҡ түгел. Яйлап үҙе былай малайға өйрәнә-күнегә лә башланы шикелле. Әммә бер ҡасан да «улым» тигән йылы һүҙен әйтмәне, бер ҡасан да исеме менән өндәшмәне, бер мәртәбә лә иркәләп башынан һыйпаманы, ә үҙенең балалары менән йомшаҡ мөғәмәләлә булды. Ҡайсаҡ уға ҡарата үтә тупаҫ та ҡыланды, бәләкәй генә сәбәп өсөн: дә ҡысҡырырға, хатта һуғып ебәрергә лә күп һорамаҫ